Book of Wu 17

吳書十七　　是儀胡綜傳第十七 Wu Book 17: Biographies of Shi Yi and Hu Zong

是儀 Shi Yi
是儀字子羽，北海營陵人也. 本姓氏，初為縣吏，後仕郡，郡相孔融嘲儀，言「氏」字「民」無上，可改為「是」，乃遂改焉. 徐眾評曰：古之建姓，或以所生，或以官號，或以祖名，皆有義體，以明氏族. 故曰胙之以土而命之氏，此先王之典也，所以明本重始，彰示功德，子孫不忘也. 今離文析字，橫生忌諱，使儀易姓，忘本誣祖，不亦謬哉！教人易姓，從人改族，融既失之，儀又不得也. 後依劉繇，避亂江東. 繇軍敗，儀徙會稽.

孫權承攝大業，優文徵儀. 到見親任，專典機密，拜騎都尉.

呂蒙圖襲關羽，權以問儀，儀善其計，勸權聽之. 從討羽，拜忠義校尉. 儀陳謝，權令曰：「孤雖非趙簡子，卿安得不自屈為周舍邪？」

既定荊州，都武昌，拜裨將軍，後封都亭侯，守侍中. 欲複授兵，儀自以非材，固辭不受. 黃武中，遣儀之皖就將軍劉邵，欲誘致曹休. 休到，大破之，遷偏將軍，入闕省尚書事，外總平諸官，兼領辭訟，又令教諸公子書學.

大駕東遷，太子登留鎮武昌，使儀輔太子. 太子敬之，事先諮詢，然後施行. 進封都鄉侯. 後從太子還建業，複拜侍中、中執法，平諸官事、領辭訟如舊. 典校郎呂壹誣白故江夏太守刁嘉謗訕國政，權怒，收嘉系獄，悉驗問. 時同坐人皆怖畏壹，並言聞之，儀獨雲無聞. 於是見窮詰累日，詔旨轉厲，群臣為之屏息. 儀對曰：「今刀鋸已在臣頸，臣何敢為嘉隱諱，自取夷滅，為不忠之鬼！顧以聞知當有本末. 」據實答問，辭不傾移. 權遂舍之，嘉亦得免. 徐眾評曰：是儀以羈旅異方，客仕吳朝，值讒邪殄行，當嚴毅之威，命縣漏刻，禍急危機，不雷同以害人，不苟免以傷義，可謂忠勇公正之士，雖祁奚之免叔向，慶忌之濟硃雲，何以尚之？忠不諂君，勇不懾聳，公不存私，正不黨邪，資此四德，加之以文敏，崇之以謙約，履之以和順，保傅二宮，存身愛名，不亦宜乎！

蜀相諸葛亮卒，權垂心西州，遣儀使蜀申固盟好. 奉使稱意，後拜尚書僕射.

南、魯二宮初立，儀以本職領魯王傅. 儀嫌二宮相近切，乃上疏曰：「臣竊以魯王天挺懿德，兼資文武，當今之宜，宜鎮四方，為國籓輔. 宣揚德美，廣耀威靈，乃國家之良規，海內所瞻望，. 但臣言辭鄙野，不能究盡其意. 愚以二宮宜有降殺，正上下之序，明教化之本. 」書三四上. 為傅盡忠，動輒規諫；事上勤，與人恭.

不治產業，不受施惠，為屋舍財足自容. 鄰家有起大宅者，權出望見，問起大室者誰，左右對曰：「似是儀家也. 」權曰：「儀儉，必非也. 」問果他家. 其見知信如此.

服不精細，食不重膳，拯贍貧困，家無儲畜. 權聞之，幸儀舍，求視蔬飯，親嘗之，對之歎息，即增俸賜，益田宅. 儀累辭讓，以恩為戚.

時時有所進達，未嘗言人之短. 權常責儀以不言事，無所是非，儀對曰：「聖主在上，臣下守職，懼於不稱，實不敢以愚管之言，上幹天聽. 」

事國數十年，未嘗有過. 呂壹曆白將相大臣，或一人以罪聞者數四，獨無以白儀. 權歎曰：「使人盡如是儀，當安用科法為？」

及寢疾，遺令素棺，斂以時服，務從省約，年八十一卒.

胡綜 Hu Zhong
胡綜字偉則，汝南固始人也. 少孤，母將避難江東. 孫策領會稽太守，綜年十四，為門下循行，留吳與孫權共讀書. 策薨，權為討虜將軍，以綜為金曹從事，從討黃祖，拜鄂長. 權為車騎將軍，都京，召綜還，為書部，與是儀、徐詳俱典軍國密事. 劉備下白帝，權以見兵少，使綜料諸縣，得六千人，立解煩兩部，詳領左部、綜領右部督. 吳將晉宗叛歸魏，魏以宗為蘄春太守，去江數百里，數為寇害. 權使綜與賀齊輕行掩襲，生虜得宗，加建武中郎將. 魏拜權為吳王，封綜、儀、詳皆為亭侯.

黃武八年夏，黃龍見夏口，於是權稱尊號，因瑞改元. 又作黃龍大牙，常在中軍，諸軍進退，視其所向，命綜作賦曰：

乾坤肇立，三才是生. 狼弧垂象，實惟兵精. 聖人觀法，是效是營，始作器械，爰求厥成. 黃、農創代，拓定皇基，上順天心，下息民災. 高辛誅共，舜征有苗，啟有甘師，湯有鳴條. 周之牧野，漢之垓下，靡不由兵，克定厥緒. 明明大吳，實天生德，神武是經，惟皇之極. 乃自在昔，黃、虞是祖，越曆五代，繼世在下. 應期受命，發跡南土，將恢大繇，革我區夏. 乃律天時，制為神軍，取象太一，五將三門；疾則如電，遲則如雲，進止有度，約而不煩. 四靈既布，黃龍處中，周制日月，實曰太常，桀然特立，六軍所望. 仙人在上，鑒觀四方，神實使之，為國休祥. 軍欲轉向，黃龍先移，金鼓不鳴，寂然變施，闇謨若神，可謂秘奇. 在昔周室，赤烏銜書，今也大吳，黃龍吐符. 合契河洛，動與道俱，天贊人和，僉曰惟休.

蜀聞權踐阼，遣使重申前好. 綜為盟文，文義甚美，語在權傳.

權下都建業，詳、綜並為侍中，進封鄉侯，兼左右領軍. 時魏降人或雲魏都督河北振威將軍吳質，頗見猜疑，綜乃偽為質作降文三條：

其一曰：「天綱弛絕，四海分崩，群生憔悴，士人播越，兵寇所加，邑無居民，風塵煙火，往往而處，自三代以來，大亂之極，未有若今時者也. 臣質志薄，處時無方，系於土壤，不能翻飛，遂為曹氏執事戎役，遠處河朔，天衢隔絕，雖望風慕義，思讬大命，媿無因緣，得展其志. 每往來者，竊聽風化，伏知陛下齊德乾坤，同明日月，神武之姿，受之自然，敷演皇極，流化萬里，自江以南，戶受覆燾. 英雄俊傑，上達之士，莫不心歌腹詠，樂在歸附者也. 今年六月末，奉聞吉日，龍興踐阼，恢弘大繇，整理天綱，將使遺民，睹見定主. 昔武王伐殷，殷民倒戈；高祖誅項，四面楚歌. 方之今日，未足以喻. 臣質不勝昊天至原，謹遣所親同郡黃定恭行奉表，乃讬降叛，間關求達，其欲所陳，載列于左. 」

其二曰：「昔伊尹去夏入商，陳平委楚歸漢，書功竹帛，遺名後世，世主不謂之背誕者，以為知天命也. 臣昔為曹氏所見交接，外讬君臣，內如骨肉，恩義綢繆，有合無離，遂受偏方之任，總河北之軍. 當此之時，志望高大，永與曹氏同死俱生，惟恐功之不建，事之不成耳. 及曹氏之亡，後嗣繼立，幼沖統政，讒言彌興. 同儕者以勢相害，異趣者得間其言，而臣受性簡略，素不下人，視彼數子，意實迫之，此亦臣之過也. 遂為邪議所見構會，招致猜疑，誣臣欲叛. 雖識真者保明其心，世亂讒勝，餘嫌猶在，常懼一旦橫受無辜，憂心孔疚，如履冰炭. 昔樂毅為燕昭王立功於齊，惠王即位，疑奪其任，遂去燕之趙，休烈不虧. 彼豈欲二三其德，蓋畏功名不建，而懼禍之將及也. 昔遣魏郡周光以賈販為名，讬叛南詣，宣達密計. 時以倉卒，未敢便有章表，使光口傳而已. 以為天下大歸可見，天意所在，非吳複誰？此方之民，思為臣妾，延頸舉踵，惟恐兵來之遲耳. 若使聖恩少加信納，當以河北承望王師，（疑）心赤實，天日是鑒. 而光去經年，不聞咳唾，未審此意竟得達不？瞻望長歎，日月以幾，魯望高子，何足以喻！又臣今日見待稍薄，蒼蠅之聲，綿綿不絕，必受此禍，遲速事耳. 臣私度陛下未垂明慰者，必以臣質貫穿仁義之道，不行若此之事，謂光所傳，多虛少實，或謂此中有他消息，不知臣質構讒見疑，恐受大害也. 且臣質若有罪之日，自當奔赴鼎鑊，束身待罪，此蓋人臣之宜也. 今日無罪，橫見譖毀，將有商鞅、白起之禍. 尋惟事勢，去亦宜也. 死而弗義，不去何為！樂毅之出，吳起之走，君子傷其不遇，未有非之者也. 原陛下推古況今，不疑怪於臣質也. 又念人臣獲罪，當如伍員奉己自效，不當徼幸因事為利. 然今與古，厥勢不同，南北悠遠，江湖隔絕，自不舉事，何得濟免！是以忘志士之節，而思立功之義也. 且臣質又以曹氏之嗣，非天命所在，政弱刑亂，柄奪於臣，諸將專威於外，各自為政，莫或同心，士卒衰耗，帑藏空虛，綱紀毀廢，上下並昬，想前後數得降叛，具聞此問. 兼弱攻昧，宜應天時，此實陛下進取之秋，是以區區敢獻其計. 今若內兵淮、泗，據有下邳，荊、揚二州，聞聲響應，臣從河北席捲而南，形勢一連，根牙永固. 關西之兵系於所衛，青、徐二州不敢徹守，許、洛餘兵眾不滿萬，誰能來東與陛下爭者？此誠千載一會之期，可不深思而熟計乎！及臣所在，既自多馬，加以羌胡常以三四月中美草時，驅馬來出，隱度今者，可得三千餘匹. 陛下出軍，當投此時，多將騎士來就馬耳. 此皆先定所一二知. 凡兩軍不能相究虛實，今此間實羸，易可克定，陛下舉動，應者必多. 上定洪業，使普天一統，下令臣質建非常之功，此乃天也. 若不見納，此亦天也. 原陛下思之，不復多陳. 」

其三曰：「昔許子遠舍袁就曹，規畫計較，應見納受，遂破袁軍，以定曹業. 向使曹氏不信子遠，懷疑猶豫，不決於心，則今天下袁氏有也. 原陛下思之. 間聞界上將閻浮、趙楫欲歸大化，唱和不速，以取破亡. 今臣款款，遠授其命，若複懷疑，不時舉動，令臣孤絕，受此厚禍，即恐天下雄夫烈士欲立功者，不敢複讬命陛下矣. 原陛下思之. 皇天后土，實聞其言. 」此文既流行，而質已入為侍中矣.

二年，青州人隱蕃歸吳，上書曰：「臣聞紂為無道，微子先出；高祖寬明，陳平先入. 臣年二十二，委棄封域，歸命有道，賴蒙天靈，得自全致. 臣至止有日，而主者同之降人，未見精別，使臣微言妙旨，不得上達. 於邑三歎，曷惟其已. 謹詣闕拜章，乞蒙引見. 」權即召入. 蕃謝答問，及陳時務，甚有辭觀. 綜時侍坐，權問何如，綜對曰：「蕃上書，大語有似東方朔，巧捷詭辯有似禰衡，而才皆不及. 」權又問可堪何官，綜對曰：「未可以治民，且試以都輦小職. 」權以蕃盛論刑獄，用為廷尉監. 左將軍硃據、廷尉郝普稱蕃有王佐之才，普尤與之親善，常怨歎其屈. 後蕃謀叛，事覺伏誅，吳錄曰：蕃有口才，魏明帝使詐叛如吳，令求作廷尉職，重案大臣以離間之. 既為廷尉監，眾人以據、普與蕃親善，常車馬雲集，賓客盈堂. 及至事覺，蕃亡走，捕得，考問黨與，蕃無所言. 吳主使將入，謂曰：「何乃以肌肉為人受毒乎？」蕃曰：「孫君，丈夫圖事，豈有無伴！烈士死，不足相牽耳. 」遂閉口而死. 吳曆曰：權問普：「卿前盛稱蕃，又為之怨望朝廷，使蕃反叛，皆卿之由. 」普見責自殺. 據禁止，歷時乃解. 拜綜偏將軍，兼左執法，領辭訟. 遼東之事，輔吳將軍張昭以諫權言辭切至，權亦大怒，其和協彼此，使之無隙，綜有力焉.

性嗜酒，酒後歡呼極意，或推引杯觴，搏擊左右. 權愛其才，弗之責也.

凡自權統事，諸文誥策命，鄰國書符，略皆綜之所造也. 初以內外多事，特立科，長吏遭喪，皆不得去，而數有犯者. 權患之，使朝臣下議. 綜議以為宜定科文，示以大辟，行之一人，其後必絕. 遂用綜言，由是奔喪乃斷.

赤烏六年卒，子沖嗣. 沖平和有文幹，天紀中為中書令. 吳錄曰：沖後仕晉尚書郎、吳郡太守.

徐詳 Xu Xiang
徐詳者字子明，吳郡烏程人也，先綜死.

評曰：是儀、徐詳、胡綜，皆孫權之時幹興事業者也. 儀清恪貞素，詳數通使命，綜文采才用，各見信任，辟之廣夏，其榱椽之佐乎！